ሰልፊ ኢህወደግ ናብ ብልጽግና ምስተቐየረ ህወሓት ካብቲ ሓድሽ ኣሃዱኣዊ ሰልፊ ንርእሱ ምስ ኣግልለ ኣብ መንጎ መንግስቲ ፌደራልን ክልላዊ መንግስቲ ትግራይን ወጥሪ ሰፊኑ ምትፍናን ነጊሱ። ብድሕሪኡ ብህወሓት ዝምራሕ ብሄራዊ ክልላዊ መንግስቲ ትግራይ "ኣብ መኸተ" ኣብ ትሕቲ ዝብል ጭርሖ ኣንጻር "ሓድነት" ትግራይ እዮም ንዝበሎም ውልቀ ሰባት፡ 'ባንዳታት' ዝብል ሽም ኣጠሚቑ ኣብ ቅድሚ ህዝቢ ምቅላዕ ከም ሓደ ወፍሪ ጀሚርዎ። እምበኣር እታ ንኣቶ ገብረመድህን ወልደኣረጋይ ኣእምሮኦም ዘናወጸት ኣካል እቲ ወፍሪ ዝኾነት ኣብ ወረድኦም ወረዳ እንዳባጻሕማ ዝተኻየደት ህዝባዊ ኣኼባ እያ። ካብታ ወረዳ ዝተዋጽኡ ልዕሊ ክልተ ምኢቲ ኣባላት ህወሓትን ዕጡቓት ምልሻን ኣብ ዝተኣከቡሉ "ጸረ ህወሓት" ናይ ዝተባህሉ ሰባት ሽም ዝርዝር ክንበብ ምስጀመረ ኣቶ ገብረመድህን ካብ ግምቶም ወጻኢ፡ ስም ሰለስተ ደቆም ምስቶም "ጸረ ውድብን መራሕቲ ህወሓት ዘጸልሙን" ዝተባህለ ምስተነበ ምድረ ሰማይ ከም ዝጸልመቶም ኣቶ ገብረመድህን ገሊጾም። "ይውዓልዎ ኣይዋዓልዎ ብዘየገድስ፡ ኣስማት ሰለስተ ደቀይ ኣብ ጣብያን ወረዳን "ጸረ መራሕቲ ህወሓት ኮይኖም" ተባሂሉ ምስተነበ ኣንጉዐይ መኺኹ ኣእሙሮይ ስሒተ ኣለኹ። ወለደኛ እውን ከም ቆጽሊ ሓሪሩ'ዩ ዘሎ።" ዝበሉ ኣቶ ገብረመድህን ክሳብ ዓዲ ኣምሓራ ከይዶም ሸቂሎም ዘምሃሩዎም ደቆም ዓዲ ክመርሑ እናተጸበዩዎምን መንግስቲ ኣብ ዝመደቦም ክሰርሑ እናተጸበዩዎም "ጸረ ህወሓት'ዮም" ምስተባህሉ አእሙሮ ክሳብ ምስሓት ከምዝበጽሑ ንቢቢሲ ተዛሪቦም። ብብጹሕ ውሉድካ ኣይትምሓል!
